**ПРОЕКТ!**

**П Р Е Д Л О Ж Е Н И Е**

от д-р Иван Тодоров Иванов – Кмет на Община Севлиево

**Относно:** Изменение и допълнение на Наредба за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на бюджета на Община Севлиево

На основание чл. 21, ал. 2 от Закона за местното самоуправление и местната администрация, във връзка с чл. 82, ал. 1 и Глава осем „а“ от Закона за публичните финанси, предлагам да се измени и допълни Наредбата за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на общинския бюджет на Община Севлиево, както следва:

1.В чл. 22 се изменя:

1.1. В ал. 1, т. 1, буква „б“ текстът „местни дейности, включително обща изравнителна субсидия ” се заменя с „местни дейности – обща изравнителна субсидия и за зимно поддържане и снегопочистване на общински пътища;

1.2. В ал. 1, т. 1, буква „г“ текстът „други целеви разходи“ се заменя с „други целеви разходи, включително за местни дейности.

2. В чл. 40, ал. 3 се отменя текстът „Текущи разходи за местни дейности не може да се финансират за сметка на поемането на дългосрочен дълг от общината.“

3. В чл. 41 се изменя:

3.1.Създава нова ал. 1 както следва: „Не се допуска извършването на разходи, натрупването на нови задължения за разходи и/или поемането на ангажименти за разходи, както и започването на програми или проекти, които не са предвидени в годишния бюджет на общината.“

3.2. Създава се нова ал. 2 със следния текст „Не се допуска поемането на ангажименти за разходи от кметовете на общини, ако общината не е привела показателите си за поети ангажименти и задължения за разходи в съответствие с ограниченията по чл. 94, ал. 3, т. 1 и 2 от ЗПФ“.

3.3. Създава се нова ал. 3 със следния текст „Не се допуска натрупването на нови задължения за капиталови разходи и/или поемането на ангажименти за капиталови разходи за сметка на приходи, ако планираните по бюджета на общината приходи не се изпълняват.“

3.4. Създава се нова ал. 4 със следния текст „Не се допуска увеличение на наличните по бюджета на общината към края на годината просрочени задължения спрямо отчетените към края на предходната година, ако наличните към края на предходната година просрочени задължения надвишават 5 на сто от отчетените разходи.“

4. В чл. 42 се изменя:

4.1. Ал. 1 се променя със следния текст „Постъпилите по бюджетите на общините средства от трансфери по чл. 52, ал. 1, т. 1, букви "а" – "в" от ЗПФ не се възстановяват и може да се разходват за същите цели и през следващите бюджетни години.“

5. В чл. 43в се изменя:

5.1. В ал. 4 числото „7“ се заменя с „20“;

**МОТИВИ:**

**Причините, налагащи приемане на изменение и допълнение на Наредбата:**

С Решение № 188/17.12.2013 г. Общински съвет – Севлиево приема Наредба за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на общинския бюджет на Община Севлиево.

Причините, налагащи изменение и допълнение на Наредбата се обуславят от Закона за изменение и допълнение на Закона за публичните финанси, обнародван в Държавен вестник бр. 91/14.11.2017 г.

Основните корекции в Закона за публичните финанси, касаещи общините са както следва:

Създаване на финансовата политика на общината, която представлява система от цели, принципи на управление и правила по отношение на бюджета на общината, бюджетния процес и финансовите взаимоотношения.

 Финансовата политика на общината ще гарантира способността и да устоява на местни и регионални неблагоприятни икономически въздействия, отговаря своевременно на промени в потребностите на местната общност по отношение на предоставяните услуги, да поддържа висок кредитен рейтинг и/или кредитна способност. Ще се гарантира стабилно финансово състояние и балансирано бюджетно салдо.

**Цели, които се поставят с промяната:**

Привеждане в съответствие на Наредбата с приетия Закон за изменение и допълнение на Закона за публичните финанси, обнародван в Държавен вестник бр. 91/14.11.2017 г.

**Финансови и други средства, необходими за прилагането на промените:**

За прилагането на предлаганото изменение и допълнение на Наредбата не са необходими допълнителни финансови и други средства.

**Очаквани резултати от прилагането на промените:**

Свеждат се до постигане на целите, наложили приемането на закона, а именно: гарантиране на финансова основа, достатъчна за предоставяне на такова равнище на общинските услуги, което отговаря на потребностите и на възможностите на местната общност.

**Анализ на съответствието с правото на Европейския съюз:**

Проектът за решение не противоречи на нормите на Европейския съюз, тъй като се приема изменение и допълнение на подзаконов нормативен акт, като компетентността за приемането е регламентирана в нормативен акт от по–висша степен.

На основание чл. 26, ал. 2 от Закона за нормативните актове настоящият проект за изменение и допълнение на Наредба за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на бюджета на Община Севлиево е публикуван на интернет страницата на Община Севлиево [www.sevlievo.bg](http://www.sevlievo.bg) на 24.04.2019 г. В срок до 27.05.2019 г. включително предложения и становища относно проекта се приемат на следния e-mail: sevlievo@sevlievo.bg или в Центъра за информация и услуги на гражданите на Община Севлиево на адрес: гр. Севлиево, пл. ”Свобода” № 1.

**КМЕТ: /п/**

 ***/д-р Иван Иванов/***